Projektas

LIETUVOS RESPUBLIKOS

PROFESINIŲ PENSIJŲ KAUPIMO ĮSTATYMO 2, 5, 52, 55, 57 STRAIPSNIŲ ir PRIEDO PAKEITIMO

ĮSTATYMAS

2011 m. d. Nr.
Vilnius

(Žin., 2006, Nr. 82-3248; 2008, Nr. 71-2715)

1 straipsnis. 2 straipsnio papildymas ir pakeitimas

1. Papildyti 2 straipsnį nauja 7 dalimi:

„7. Europos draudimo ir profesinių pensijų institucija – 2010 m. lapkričio 24 d. Europos Parlamento ir Tarybos reglamentu (ES) Nr. 1094/2010, kuriuo įsteigiama Europos priežiūros institucija (Europos draudimo ir profesinių pensijų institucija), iš dalies keičiamas Sprendimas Nr. 716/2009/EB ir panaikinamas Komisijos sprendimas 2009/79/EB (OL 2010 L 331, p. 48) įsteigta institucija.“

2. Buvusias 2 straipsnio 7-30 dalis laikyti atitinkamai 8-31 dalimis.

2 straipsnis. 5 straipsnio papildymas 4 dalimi

Papildyti 5 straipsnį 4 dalimi:

„4. Vertybinių popierių komisija informuoja Europos draudimo ir profesinių pensijų instituciją apie valstybes nares, kurių jurisdikcijoje esančių finansuojančių subjektų pensijų asociacija turi teisę priimti įmokas šio įstatymo 57 straipsnyje nustatyta tvarka.“

3 straipsnis. 52 straipsnio papildymas 9 dalimi

Papildyti 52 straipsnį 9 dalimi ir ją išdėstyti taip:

„9. Vertybinių popierių komisija, vykdydama šiame įstatyme nustatytas funkcijas, pagal Reglamentą (ES) Nr. 1094/2010 bendradarbiauja su Europos draudimo ir profesinių pensijų institucija ir teikia jai visą jos užduotims vykdyti būtiną informaciją.“

4 straipsnis. 55 straipsnio papildymas 5 dalimi

Papildyti 55 straipsnį 5 dalimi ir ją išdėstyti taip:

„5. Jei pritaikoma poveikio priemonė uždrausti pensijų asociacijos veiklą ir išbraukti ją iš Pensijų asociacijų sąrašo, Vertybinių popierių komisija apie tai informuoja Europos draudimo ir profesinių pensijų instituciją.“

5 straipsnis. 57 straipsnio 4 dalies pakeitimas ir straipsnio papildymas 14 dalimi

1. Pakeisti 57 straipsnio 4 dalį ir ją išdėstyti taip:

„4. Vertybinių popierių komisija, gavusi šio straipsnio 3 dalyje nurodytą pranešimą, jeigu neturi priežasčių abejoti, kad pensijų asociacijos administravimo struktūra arba finansinė padėtis ar ją valdančių asmenų gera reputacija, profesinė kvalifikacija arba patirtis yra suderinama su priimančiojoje valstybėje narėje siūloma veikla, per tris mėnesius nuo visos šio straipsnio 3 dalyje nurodytos informacijos gavimo perduoda ją priimančiosios valstybės narės kompetentingai priežiūros institucijai ir atitinkamai apie tai praneša pensijų asociacijai bei Europos draudimo ir profesinių pensijų institucijai.“

2. Papildyti 57 straipsnį 14 dalimi:

„14. Vertybinių popierių komisija praneša Europos draudimo ir profesinių pensijų institucijai apie nacionalines rizikos ribojimą reglamentuojančias nuostatas, taikomas profesinių pensijų sistemos srityje, kurios nenustatytos socialinės apsaugos ir darbo teisės aktuose. Vertybinių popierių komisija šią informaciją atnaujina reguliariai bent kas dvejus metus.“

6 straipsnis. Įstatymo priedo 5 punkto pakeitimas

Pakeisti Įstatymo priedo 5 punktą ir jį išdėstyti taip:

„5. 2003 m. birželio 3 d. Europos Parlamento ir Tarybos direktyva 2003/41/EB dėl profesinių pensijų institucijų veiklos ir priežiūros (OL 2004 m. specialusis leidimas, 5 skyrius, 3 tomas, p. 350) su paskutiniais pakeitimais, padarytais 2010 m. lapkričio 24 d. Europos Parlamento ir Tarybos direktyva 2010/78/ES (OL 2010 L 331, p. 120).“

7 straipsnis. Įstatymo įsigaliojimas

Šis įstatymas įsigalioja 2011 m. gruodžio 31 d.

Skelbiu šį Lietuvos Respublikos Seimo priimtą įstatymą.

RESPUBLIKOS PREZIDENTAS